1992H0579 — DA — 01.01.1995 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Ændret ved:

▼B

KOMMISSIONENS HENSTILLING

af 27. november 1992

med opfordring til medlemsstaterne om at indføre de nødvendige infrastrukturer til identifikation af farlige produkter ved de ydre grænser

(92/579/EØF)

KOMMISSIONEN FOR DE EUROPÆISKE FÆLLESSKABER —

som henviser til Traktaten om Oprettelse af Det Europæiske Økonomiske Fællesskab, særlig artikel 155, andet led, og

som tager følgende i betragtning:

Senest den 29. juni 1994, datoen for gennemførelsen af Rådets direktiv 92/59/EØF af 29. juni 1992 om produktsikkerhed i almindelighed ( 1 ), skal medlemsstaterne have vedtaget de love og administrative bestemmelser, som er nødvendige for at efterkomme ovennævnte direktiv; med direktivet fastsættes et sammenhængende sæt af procedurer, såvel på nationalt plan som på fællesskabsplan, for at sikre at det almindelige sikkerhedskrav overholdes, hvilket vil sige producenternes pligt til kun at markedsføre sikre produkter;

den definition af begrebet »producent«, som er anført i artikel 2, litra d), i nævnte direktiv, nævner også importøren af produktet; den forpligtelse, der påhviler producenten til kun at markedsføre sikre produkter, gælder også for importøren, såfremt der anmodes om overgang til fri omsætning for forbrugsprodukter fra tredjelande;

dette direktiv giver mulighed for vedtagelse af hasteforanstaltninger på fællesskabsplan som sidste udvej, når der er uenighed mellem medlemsstaterne med hensyn til hasteforanstaltninger, der skal træffes, og når de særlige fællesskabsproducedurer viser sig at være utilstrækkelige i de hastetilfælde, der opstår på grund af farlige produkter;

der kan efter denne procedure træffes en fællesskabsbeslutning om midlertidige foranstaltninger med hensyn til et bestemt produkt; det tilkommer derefter medlemsstaterne at fastsætte passende nationale foranstaltninger for at sikre gennemførelsen heraf i den enkelte medlemsstat; sådanne nationale forholdsregler skal ligeledes træffes, når medlemsstaterne selv kan behandle hastetilfælde uden formel indgriben fra Fællesskabet, under forudsætning af at de alle tager tilsvarende foranstaltninger med henblik på at fjerne risikoen, således at forbrugernes sundhed og sikkerhed beskyttes, og det indre marked fungerer, som det skal;

for så vidt som de ovenfor omtalte nationale bestemmelser vedrører foranstaltninger, der tilsigter begrænsning eller forbud mod markedsføring, og under hensyntagen til anvendelse af direktiv 92/59/EØF i tilfælde af overgang til fri omsætning, vil overholdelsen af nævnte bestemmelser blive sikret af de nationale myndigheder, der er ansvarlige for overvågningen af markedet, heri medregnet de toldmyndigheder, som har til opgave at frigive produkter til overgang til fri omsætning;

i den periode, der går forud for gennemførelsen af direktiv 92/59/EØF, bør medlemsstaterne — for at kunne sikre en høj beskyttelse af forbrugerne ikke blot inden for deres eget område, men ligeledes ved de ydre grænser — opfordres til allerede nu at indføre de administrative infrastrukturer, der gør det muligt at identificere de stoffer, der anses for at være farlige;

ifølge Rådets beslutning 89/45/EØF af 21. december 1988 om et fællesskabssystem for hurtig udveksling af oplysninger om farer i forbindelse med anvendelse af forbrugsgoder ( 2 ), ændret ved beslutning 90/352/EØF ( 3 ), skal der indføres en effektiv og sammenhængende infrastruktur, som gør det muligt for medlemsstaterne og Kommissionen at udveksle oplysninger; der iværksættes en bestemt procedure, når en medlemsstat beslutter at træffe hasteforanstaltninger for at forhindre, indskrænke eller knytte særlige betingelser til den markedsføring eller anvendelse på dens område af et produkt som følge af den alvorlige og umiddelbare fare, som dette produkt udgør for forburgernes sundhed eller sikkerhed;

denne informationsprocedure er indført, for at de øvrige medlemsstater kan blive advaret om alvorlige og umiddelbare farer ved visse forbrugsgoder, der findes på markedet, og som en given medlemsstat har identificeret, således at de kan træffe passende foranstaltninger for at sikre beskyttelsen af forbrugerne på deres respektive områder;

denne procedure til overvågning af markedet kan ligeledes anvendes af medlemsstaterne til at identificere de produkter, der anses for at udgøre en alvorlig og umiddelbar fare, hvilket skal ske i forbindelse med opfyldelsen af indførselsformaliteter bl.a. med henblik på overgang til fri omsætning af sådanne produkter, som kommer fra tredjeland; under disse omstændigheder vil den beslutning, der træffes af medlemsstaten for at forbyde eller begrænse markedsføringen af et bestemt produkt, ligeledes kunne anvendes på produkter, der er identiske med det pågældende farlige produkt fra tredjeland, og som er angivet til overgang til fri omsætning;

de i denne henstilling anbefalede procedurer er ikke af en sådan art, at de forhindrer de nationale myndigheder i at træffe praktiske foranstaltninger såsom undersøgelse og analyse for at kunne vurdere, om et produkt rent faktisk er farligt;

i medfør af beslutning 89/45/EØF råder medlemsstaterne over de nødvendige infrastrukturer til at kunne undersøge, om de anmeldte produkter frembyder en alvorlig og umiddelbar fare; for at nå det ønskede mål opfordres de enkelte medlemsstater til at underrette deres toldmyndigheder om resultaterne af disse undersøgelser, således at det pågældende produkt kan identificeres ud fra den toldangivelse, der skal forelægges, når formaliteterne i forbindelse med overgang til den fri omsætning skal opfyldes;

for så vidt angår de tilfælde, hvor sådanne produkter rent faktisk identificeres af todlmyndigheden, henstilles det, at frigivelsen af de pågældende produkter udsættes, når de angives til fri omsætning, for dermed at give de i den forbindelse kompetente instanser mulighed for at foretage de fornødne undersøgelser;

selv om det pågældende produkt ikke findes på det nationale marked, henstilles det til medlemsstaterne, at de giver de kompetente myndigheder mulighed for at træffe de tidligere nævnte forholdsregler med hensyn til produktet ud fra de oplysninger, der gives inden for rammerne af systemet for hurtig udveksling, og i givet fald på grundlag af en undersøgelse af en vareprøve, som den kompetente myndighed måtte få stillet til rådighed; når der træffes en foranstaltning med hensyn til det farlige produkt, er det ønskeligt, at toldmyndighederne får denne oplysning for at sikre det fornødne tilsyn ved de ydre grænser; under disse omstændigheder kan der foretages supplerende undersøgelser som beskrevet ovenfor, når det pågældende produkt angives til overgang til fri omsætning;

når det af disse undersøgelser fremgår, at det pågældende produkt rent faktsik udgør en alvorlig og umiddelbar fare for forbrugernes sundhed og sikkerhed, opfordres medlemsstaterne til i givet fald at forbyde, at det pågældende produkt overgår til fri omsætning på grundlag af den tidligere nævnte nationale foranstaltning;

for så vidt angår tidsrummet indtil gennemførelsen af direktiv 92/59/EØF, opfordres medlemsstaterne til at efterkomme nærværende henstilling for at sikre en udstrakt forbrugerbeskyttelse ved hjælp af et effektivt tilsyn ved de ydre grænser med produkter, der udgør en alvorlig og umiddelbar fare;

for at kunne vurdere hvor effektivt de i denne henstilling anbefalede procedurer fungerer, er det, for så vidt som medlemsstaterne har efterkommet henstillingen, ønskeligt, at Kommissionen efter høring af de pågældende medlemsstater underretter Europa-Parlamentet og Rådet herom;

nærværende henstilling er i kraft af selve sin karakter ikke til hinder for anvendelsen af andre tilsvarende EF-meddelelsesprocedurer —

FREMSÆTTER FØLGENDE HENSTILLING: